Úradný vestník L 054 , 26/02/2000 S. 0042 - 0043



Smernica Komisie 2000/5/ES z 25. februára 2000, ktorá mení a dopĺňa prílohy C a D smernice Rady 92/51/EHS o druhom všeobecnom systéme uznávania odborného vzdelania a prípravy, ktorou sa dopĺňa smernica 89/48/EHS (Text platný pre Európsky hospodársky priestor) KOMISIA EURÓPSKYCH SPOLOČENSTIEV, so zreteľom na Zmluvu o založení Európskeho spoločenstva, so zreteľom na smernicu Rady 92/51/EHS z 18. júna 1992 o druhom všeobecnom systéme uznávania odborného vzdelania a prípravy, ktorou sa dopĺňa smernica 89/48/EHS [1] tak, ako bola naposledy zmenená a doplnená smernicou Komisie 97/38/ES [2] a najmä na jej článok 15, keďže: (1) Vlády Spojeného kráľovstva a Rakúskej republiky predložili odôvodnenú požiadavku na zmenu a doplnenie príloh C a D smernice 92/51/EHS. (2) Odborná príprava "štátom uznaného sociálneho pracovníka — v oblasti duševného zdravia" a "patentového zástupcu" v Spojenom kráľovstve sa vypúšťa z prílohy C smernice 92/51/EHS. Povolanie "štátom uznaný sociálny pracovník — v oblasti duševného zdravia" nie je v Spojenom kráľovstve upravené. Odborná príprava "patentového zástupcu" teraz zodpovedá definícii v článku 1 písm. a), v prvom pododseku, v druhej odrážke bod i) smernice 92/51/EEC. (3) Odborná príprava, v Spojenom kráľovstve vedúca k získaniu kvalifikácie ako "certifikovaná technicky spôsobilá osoba v oblasti odpadového hospodárstva" sa zahŕňa do prílohy C smernice 92/51/EHS za predpokladu, že tieto kvalifikácie sú v Spojenom kráľovstve akreditované ako Národné odborné kvalifikácie (NVQs) na úrovniach 3 a 4. (4) Znenie oddielu 5 prílohy C smernice 92/51/EHS sa mení a dopĺňa. V zmysle tohto znenia sa odborná príprava uvedená v tomto oddieli vedie k získaniu kvalifikácií akreditovaných ako Národné odborné kvalifikácie (NVQs) alebo schválených alebo uznaných za rovnocenné Národnou radou pre odborné kvalifikácie. Uznávanie a schvaľovanie ako ekvivalentné sa už v Spojenom kráľovstve nevykonáva. Národná rada pre odborné kvalifikácie bola nahradená iným orgánom. Nepovažuje sa za potrebné špecifikovať príslušný orgán v tejto smernici. (5) Nová základná odborná príprava zavedená v Rakúsku pre zdravotné sestry špecializujúce sa na starostlivosť o deti a mladistvých a pre psychiatrické sestry sa zahŕňa do prílohy C smernice 92/51/EHS. Táto odborná príprava vedie k porovnateľnej kvalifikačnej úrovni a, po absolvovaní, k podobnej úrovni zodpovednosti a činnosti ako nadstavbový kurz uvedený v článku 1 písm. a) v prvom pododseku v druhej zarážke bod i) smernice 92/51/EHS. (6) Z prílohy D smernice 92/51/EHS sa vypúšťa odkaz na Národnú radu pre odborné kvalifikácie. Tento orgán bol nahradený iným orgánom a v tejto smernici sa nepovažuje za potrebné špecifikovať príslušný orgán. (7) Opatrenia stanovené v tejto smernici sú v súlade so stanoviskom výboru zriadeného na základe článku 15 smernice 92/51/EHS, PRIJALA TÚTO SMERNICU: Článok 1 Prílohy C a D k smernici 92/51/EHS sa menia a dopĺňajú tak, ako je uvedené v prílohe k tejto smernici. Článok 2 1. Členské štáty prijmú zákony, nariadenia a správne ustanovenia, ktoré sú potrebné na dosiahnutie súladu s touto smernicou do 27. februára 2001. Bez odkladu budú o tom informovať Komisiu. Členské štáty zahrnú do týchto opatrení odkaz na túto smernicu alebo k nim pripoja takýto odkaz pri ich úradnom zverejnení. Spôsoby realizácie takéhoto odkazu ustanovia členské štáty. 2. Členské štáty oznámia Komisii znenia hlavných ustanovení vnútroštátneho práva, ktoré príjmu v oblasti upravenou touto smernicou. Článok 3 Táto smernica je určená členským štátom. Článok 4 Táto smernica nadobúda účinnosť v deň nasledujúci po dni jej uverejnenia v Úradnom vestníku Európskych spoločenstiev. V Bruseli 25. februára 2000 Za Komisiu Frederik Bolkenstein člen Komisie [1] Ú. v. ES L 209, 24.7.1992, s. 25. [2] Ú. v. ES L 184, 12.7.1997, s. 31. -------------------------------------------------- PRÍLOHA A. Príloha C k smernici 92/51/EHS sa mení a dopĺňa nasledovne: 1. K oddielu 1 "Paramedicínske prípravné kurzy a prípravné kurzy starostlivosti o deti" sa po slovách "v Holandsku — veterinárny asistent ( dierenartsassistent )" dopĺňa nasledujúce: - základná odborná príprava pre zdravotné sestry špecializujúce sa na starostlivosť o deti a mladistvých; - základná odborná príprava pre psychiatrické sestry." 2. Prvý odsek v oddieli 5 "Kurzy v Spojenom kráľovstve akreditované ako Národné odborné kvalifikácie alebo Škótske odborné kvalifikácie" sa mení a dopĺňa nasledovne: a) nasledovné druhy odbornej prípravy sa vypúšťajú: — "štátom uznaný sociálny pracovník — v oblasti duševného zdravia"; — patentový zástupca b) "výraz certifikovaná technicky spôsobilá osoba v odpadovom hospodárstve"sa dopĺňa ako posledná odrážka c) slová "alebo schválené alebo uznané ako rovnocenné Národnou radou pre odborné kvalifikácie"sa vypúšťajú. B. Príloha D k smernici 92/51/EHS sa mení a dopĺňa nasledovne:Slová "Národnou radou pre odborné kvalifikácie"v prvom odseku sa vypúšťajú. --------------------------------------------------